**Υ.Ο. 04.02.001.029**

**ΕΙΣΗΓΗΤΙΚΗ ΕΚΘΕΣΗ**

**Νομοσχέδιο με τίτλο «Ο περί των Ανοικτού Τύπου Οργανισμών Συλλογικών Επενδύσεων (Τροποποιητικός) Νόμος του 2022»**

Το Υπουργικό Συμβούλιο, κατά τη συνεδρία του ημερ. 30 Μαΐου 2022, ενέκρινε το νομοσχέδιο με τίτλο «Ο περί των Ανοικτού Τύπου Οργανισμών Συλλογικών Επενδύσεων (Τροποποιητικός) Νόμος του 2022» και εξουσιοδότησε τον Υπουργό Οικονομικών να το καταθέσει στη Βουλή των Αντιπροσώπων για ψήφιση του σε νόμο.

1. Σκοπός του παρόντος νομοσχεδίου είναι η εναρμόνιση με την πράξη της Ευρωπαϊκής Ένωσης (ΕΕ) με τίτλο «Οδηγία (ΕΕ) 2021/2261 του Ευρωπαϊκού Κοινοβουλίου και του Συμβουλίου της 15ης Δεκεμβρίου 2021 για την τροποποίηση της Οδηγίας 2009/65/ΕΚ, όσον αφορά τη χρήση των εγγράφων βασικών πληροφοριών από εταιρείες διαχείρισης ορισμένων οργανισμών συλλογικών επενδύσεων σε κινητές αξίες (ΟΣΕΚΑ)».
2. Η εν λόγο Οδηγία έχει δημοσιευτεί μαζί με τον Κανονισμό (ΕΕ) 2021/2259, με στόχο την αντικατάσταση του σημερινού «εγγράφου βασικών πληροφοριών» (UCITS KIID) και PRIIPs KID), με ένα αναθεωρημένο «έγγραφο βασικών πληροφοριών». Αυτό θα δώσει στους ιδιώτες επενδυτές μεγαλύτερη συγκρισιμότητα και θα τυποποιήσει την παροχή προσυμβατικών πληροφοριών στους ιδιώτες επενδυτές στην ΕΕ.
3. Το νομοσχέδιο μεταφέρει υποχρεωτικές εναρμονιστικές διατάξεις για τις οποίες η Δημοκρατία έχει υποχρέωση να τις μεταφέρει στην εθνική νομοθεσία το αργότερο μέχρι 30/6/2022. Το προτεινόμενο νομοσχέδιο δεν έχει τεθεί σε διαβούλευση με τους εμπλεκόμενους φορείς καθώς δεν παρείχετο η δυνατότητα εξάσκησης οποιασδήποτε διακριτικής ευχέρειας.
4. Το σχετικό νομοσχέδιο, μαζί με την Αιτιολογική Έκθεση υπογραμμένη από τον Γενικό Εισαγγελέα της Δημοκρατίας, Ερωτηματολόγιο Ανάλυσης Αντικτύπου, καθώς και την Εισηγητική Έκθεση, επισυνάπτονται και κατατίθενται στη Βουλή των Αντιπροσώπων με σκοπό την ψήφιση του υπό αναφορά νομοσχεδίου σε νόμο.

 **ΥΠΟΥΡΓΕΙΟ ΟΙΚΟΝΟΜΙΚΩΝ ΛΕΥΚΩΣΙΑ**

 **7 Ιουνίου 2022**